google/wiki40b huggingface dataset:
Tiantaifjellet

Tiantaifjellet (kinesisk: 天台山; pinyin: Tiāntāi Shān, Wade–Giles: T'ien T'ai shan) er et fjell i fylket Tiantai i byprefekturet Taizhou i provinsen Zhejiang i Folkerepublikken Kina. Den viktigste delen er Huading shan som har en høyde på 1098 m, mens høyeste fjelltopp er Cangshan Ding med en høyde på 1113 m. Fjellet ble opprettet som en nasjonalpark den 1. august 1998.
Stedet er en turistattraksjon. Den buddhistiske Tiāntáiskolen, som fokuserer på Lotussutraen som Buddhas høyeste og ultimate lære, hentet sitt navn fra dette fjellet. Den ble grunnlagt av Zhiyi i året 575 e.Kr., og hadde sitt hovedkvarter i Guoqingtempelet. Over mange år har det vært et viktig pilegrimsmål for pilegrimer, spesielt fra Japan. Fjellet ble besøkt av Saichō, som i året 805 e.Kr. grunnla Tendai-shū som en japansk avlegger av skolen.
Det er også noen daoistiske helligdommer på fjellet.
Plantearten Heptacodium miconioides, også kalt de syv sønner, innenfor kaprifolfamilien, vokser på Tiantaifjellet.
Tante

Tante er i første rekke betegnelse på enten fars søster, tidligere også kalt faster, eller mors søster, tidligere også kalt moster. De fleste bruker også begrepet om inngiftede kvinnelige ektefeller av mors og fars søsken.
Selv om opprinnelsen er den samme, brukes i dagligtale det tilsvarende ordet «tant» på svensk oftest annerledes enn på norsk. I Sverige var det frem til omtrent slutten av 1950-årene vanlig å bruke «tant» og «farbror» som høflige tiltaleformer. Senere ble titlene oftere brukt av kun barn, også overfor voksne som ikke var i slekt med dem, og også om og særlig til, helt fremmede personer. Dette er nå helt forandret og i den grad ordene brukes, kan det nok ses som et sjeldent forekommende etterslep av eldre generasjoners bruk.
Nordisk forening for arkitekturforskning

Nordisk forening for arkitekturforskning (ofte forkortet Nordisk Arkitekturforskning), er et forum for utvikling av arkitekturforskning i Norden. Foreningen arrangerer årlig møter og forskersymposier, og utgir tidsskriftet Nordisk arkitekturforskning.
Foreningen ble stiftet i 1987, som en svensk forening kalt «Arkitekturforskarnas Förening».
Arkitekturteoretikerne savnet et nordisk tidsskrift der de kunne publisere, anmelde og drøfte vitenskapelige rapporter og artikler, så de startet et eget tidsskrift allerede i stiftelsesåret.
Høsten 1987, før tidsskriftets nr. 2 ble publisert, hadde foreningen skiftet navn til «Föreningen för arkitekturforskning». Foreningen ble, i sin nye form, konstituert i Göteborg 3. oktober 1987.
Foreningens formål var både å publisere et tidsskrift med høy vitenskapelig kvalitet, og å organisere et årlig symposium om forskning som var relevant og viktig for arkitekturforskningen i de nordiske landene.
I 1992 ble foreningen utvidet til å bli nordisk, med tittelen «Nordisk Förening för Arkitekturforskning».

Nordisk Arkitekturforskning

I 1987 startet foreningen utgivelsen av tidsskriftet Tidskrift för arkitekturforskning. Da foreningen ble nordisk, skiftet tidsskriftet tittel til Nordisk Arkitekturforskning, med under-/parallelltittel Nordic Journal of Architectural Research.
Nordisk Arkitekturforskning har en såkalt «double blind» fagfellevurdering av alle artikler, det vil si at to forskere leser og kontrollerer hver artikkel. Dette er det eneste nordiske arkitekturtidsskriftet på høyeste nivå, nivå 2, i Norsk samfunnsvitenskapelig datatjenestes database over autoriserte tidsskrifter innen arkitektur.
Fra og med 2012 utgis tidsskriftet kun digitalt.

Årlige symposier

De årlige symposiene har ulike tema og arrangeres ofte sammen med andre institusjoner, som arkitektforeninger eller arkitektskoler i de ulike nordiske landene. Sentrale foredrag fra symposiene presenteres i egne temahefter av Nordisk Arkitekturforskning.
Swedish Open

Swedish Open er en ATP-turnering i tennis som inngår i 250 Series og spilles årlig i Båstad i Sverige. Turneringen spilles på grus og blir som regel avholdt andre uken i juli. Turneringen spilles på Båstad tennisstadion, som ligger med utsikt over Laholmsbukten i tilknytning til Hotell Skansen. Båstad tennisstadion har gjennomgått omfattende om- og påbygginger ferdigstilte i 2001 og i 2007. 
Turneringen omfatter i dag herresingel og herredobbel. Fra turneringens første år, 1948 til og med 1990, var også kvinnesingel og kvinnedobbel med i turneringen. Turneringen for kvinner returnerte i 2009 og ble holdt frem til 2017.

Historie

Turneringen er blant de eldste tennisturneringene i verden da den ble etablert som internasjonal turnering i 1948 gjennom et samarbeid mellom Båstad Malens Tennissällskap (BMTS) og Svenska Tennisförbundet (SvTF). Siden den gangen har turneringen blitt arrangert hvert år.

International Series Tournament of the Year

Turneringen har fått utmerkelsen «International Series Tournament of the Year» hvert år i perioden 2002-2007. Utmerkelsen blir avgjort med avstemning blant spillerne i ATP-touren og turneringen er den første som har fått utmerkelsen seks år på rad.
Yang di-Pertuan Agong

Yang di-Pertuan Agong er den malayiske tittelen til statssjefen i valgmonarkiet Malaysia, vanligvis oversatt til konge. Tittelen ble innført da Malaya-føderasjonen ble selvstendig i 1957 og en ny grunnlov gjorde landet til et konstitusjonelt monarki med en valgt konge som tjenestegjør i en periode på fem år. Ordningen ble opprettholdt da den utvidede forbundsstaten Malaysia ble til i 1963.
Grunnloven av 1957 nedfeller i del 4, kapittel 1, funksjonen og fullmaktene til Yang di-Pertuan Agong. Kongen velges av og blant herskerne i de av Malaysias delstater som er monarkier, det vil si sultanatene Johor, Kedah, Kelantan, Pahang, Perak, Selangor og Terengganu, rajadømmet Perlis og Negeri Sembilan, der herskeren har tittelen Yang di-Pertuan Besar. Herskerne i disse statene utgjør, sammen med delstatsoverhodene (Yang di-Pertua Negeri) i de fire andre statene, Herskerkonferansen (Majlis Raja-Raja). Herskerkonferansen foretar valget av Yang di-Pertuan Agong, men uten deltagelse av Yang di-Pertua Negeri.
Gallvepser

Utseende

Gallvepser er vanligvis små insekter, mellom 1 og  9 millimeter lange. Kroppen er vanligvis skinnende og har lite eller ingen hårbekledning. Bakkropp er kort, smal og høy. Vingene har et lett gjenkjennelig ribbenett.
Larvene er ganske kort, tykke og smalere i begge ender.

Levevis

De fleste artene forårsaker galledannelse i planter, særlig eik, når de legger sine egg der. Når eggene klekkes, svulmer plantevevet opp og danner en galle. Hos noen av artene vil gallen ha ett rom og vanligvis én larve, hos andre vil det være flere rom og flere larver. Flere av artene har generasjonsveksling.
Noen av artene parasitterer gallene til andre arter. Hos flere gallvepser er det også slik at larvene angripes av andre insekter.
Selva Marine

Selva Marine er et italiensk selskap som produserer båter og påhengsmotorer til båt. Selskapet ble etablert i Milano i 1945, men flyttet selskapet til to beliggenheter, Tirano i sør og i Valtellinadalen i nord.
Selva Marine begynte med utenbords båtmotorer, og har inngått et tett samarbeider med Yamaha, noe som har ført til at det japanske firmaet produserer Selvas 4-taktsmotorer, mens Selva produserer egen 2-taktsmotorer.

Modellrekke motorer

Selva har 13 ulike 2-taktere og 15 ulike 4-taktere. Ytelsene er fra 2,5 til 150 hk.

Modellrekke båter

Selva har fire produktlinjer, med Sundek, Open, Sport og Fisherman. I tillegg presenterer de fire gummibåter.
Trubtsjevsk

Trubtsjevsk (russisk: Трубчевск) er en by i Brjansk oblast i Russland. Den ligger rundt 90 km sørvest for Brjansk. Innbyggertall: 16 342 (folketelling 2002).

Historie

Trubtsjevsk er en gammel severisk by, som første gang nevnes som Trubetsk i østslaviske manuskripter som beskriver hendelsene i årene 1164 og 1183. Lokalt anses imidlertid 975 som året for byens grunnleggelse. Bynavnet ble i disse tidlige periodene stavet som Trubetsj (Трубечь), Trubetsk (Трубецк), Trubtsjesk (Трубческ) og Trubezjsk (Трубежск).
Magnus - en vårdag

Magnus - en vårdag er en norsk dokumentarfilm (kortfilm) fra 2013. Den er laget av filmskaperen, multikunstneren og heroinisten Magnus Lilleberg. 
Filmens regi er av Magnus Lilleberg og den er produsert av Munin Film ved Christoffer Næss og Per Kristian Lomsdalen.
Kortdokumentaren er en deltakende dokumentar som handler om Magnus sitt liv som selvmedisinerende heroinist i Oslo. Ved hjelp av et håndholdt kamera tar Magnus med seerne på en intimreise inn i hans egen hverdag uten å kreve medfølelse tilbake. Filmen har vunnet en rekke priser inkludert Amandaprisen for beste kortfilm i 2013.
Løpsmuffe

Løpsmuffe er et løpsskiftesystem for rifler som muliggjør hurtig bytting av løp uten bruk av verktøy, og de fleste rifler kan derfor bygges om til et systemvåpen ved å tilpasse flere løp til muffen. Løsningen har eksistert lenge og blitt brukt av forskjellige børsemakere i en årrekke, men har også blitt kjent under navnet «Heen muffe» etter at børsemakeren Tor Heen tok patent på løsningen i 1998.
Xie Fuzhi

Den kinesiske borgerkrig

Xie Fuzhi, som i 1931 ble medlem av det kinesiske kommunistiske parti, far til å begynne med politoffiser i fjerde kolomme av 2. feltarme, hvis politkommissar var Deng Xiaoping. Hans enhet deltok mellom november 1948 og januar 1949 i Slaget ved Huaihai mot Den nasjonalrevolusjonære hær, og ble deretter del av den 41. divisjon av den nydannede 4. arme innen 2. feltarme. Deretter ble han først politkommissar i den 4. armé kommandert av general Chen Geng og samtidig stedfortredende politoffiser i 3. arme, som stod under general Chen Xilians kommando.

Folkerepublikkens tidligste år

Etter grunnleggelsen av Folkerepublikken Kina den 1. oktober 1949 ble han viseminister for offentlig sikkerhet og var samtidig mellom 1952 og 1959 førstesekretær for konnunistpartiet i provinsen Yunnan.
I 1955 ble han forfremmet til general, og på den 9. nasjonalkongress for kommunistpartiet i 1956 ble han medlem av partiets sentralkomite og dessuten av Den sentrale militærkommisjon.

Det store spranget

I september 1959 ble han under Det store spranget-kampanjen etterfølgeren til sikkerhetsminister Luo Ruiqing og beholdt dette embede til sin død.

Kulturrevolusjonen

Som minister for offentlig sikkerhet ble han sendt av president Zhou Enlai for å løse Wuhanhendelsen. Tropper fra Folkets frigjøringshær støttet der på oppfordring av general Chen Zaidao motstand mot rødegardistene som forsøkte å ta kontrollen i området. Xies oppgave var å gjenta Zhous ordrer til generalen om å slutte å støtte troppene i dette. Da han ankom den 16. juli 1967 og gjentok denne ordren om at Chen skulle støtte rødegardistene i stedet, ble han avvist av generalen.
Fire dager etter ble Xie banket opp og holdt i fangenskap av mytteristene. Han ble ikke sluppet fri før større militære styrker hadde konfrontert general Chen, som da overgav seg.
Xie Fuzhi døde før arrestasjonen og fordømmelsen av «firerbanden» i 1976, men han ble nevnt som en av de to som også hadde tilhørt gruppen.
I 1980 ble han posthumt ekskludert fra kommunistpartiet, og hans urne ble fjernet fra Babaoshan, heltegravfeltet i Beijing.
Hovorestenia

Utseende

Middelsstore, lange og slanke, blanke, brunsvarte trebukker, dekkvingene med lysere flekker og litt metallisk glans. Antennene er tynne og lengre enn kroppen, det innerste leddet nor forstørret. Pronotum er sekskantet. Dekkvingene er avsmalnende bakover, i spissen med en skarp tann. Beina er lange, med litt fortykkede lår.

Levevis

Som andre trebukker lever larvene av de fleste artene i død ved. De voksne billene er oftest nattaktive.

Utbredelse

Slekten er bare kjent fra Ecuador.
Navosoma

Utseende

En nokså stor (35-40 millimeter), litt bred, matt brunsvart til svart trebukk. Hodet har ikke forstørrede kjever, antennene er kraftige og rundt to tredjedeler så lange som kroppen. Pronotum er stort og bredt, nesten rektangulæer med krumme, fint sagtakkede ytterkanter. Det er matt med kraftig mikroskulptur. på hver side av midtlinjen med en liten men dyp, trekantet til rombeformet grop, utenfor denne med tre små, punktlignende groper. Dekkvingene er litt flate, hver dekkvinge med tre lave, opphøyde lengderibber, i spissen ved sømmen med en liten pigg. Beina er ganske spinkle.

Utbredelse

Slekten er utbredt i det sørøstlige Sør-Amerika (Argentina, Uruguay, Paraguay, det sørøstlige Brasil).
Incel

En Incel (akronym, av engelsk: involuntary celibate, ufrivillig seksuelt avholdende) er medlem av en mannlig  internett-subkultur kalt incels, menn som mener seg avvist fra fysisk kontakt med kvinner, og derfor aldri kommer til å ha sex eller få barn. Nettsamfunnet finnes på anonyme internettforum som Reddit og 4chan. 
Kjennetegn er uttrykt intenst kvinnehat, hat mot såkalte «alfa-menn», voldsforherligelse, samt omfattende konspirasjonsteorier grunnet i at biologisk attraktivitet bestemmer et menneskes samfunnsposisjon. Selvmordsfantasier er også utbredt; såkalt «sui-posting», fra engelsk suicide. 
Bevegelsen er blitt beskrevet som en ekstremistisk hatgruppe og har blitt assosiert med minst 4 massemord rettet mot kvinner, hvor 45 er blitt drept.

Definisjon

Incels kan beskrives som ufrivillig seksuell avholdende personer – i hovedsak menn – som finner fellesskap gjennom digitale informasjonssystemer og som nærer hat mot, sjikanerer og noen ganger fysisk angriper kvinner i alminnelighet, men også menn som oppfattes som vakrere, dyktigere eller liknende. Både utenlands og i Norge nevnes psykiske lidelser, autisme (f.eks. Aspergers syndrom) og barnevernsbakgrunn å opptre hyppig blant incels.
Royal Beer Company

Royal Beer Company var et bryggeri i Nuku'alofa i Tonga.
Bryggerivirksomheten ble etablert i 1987 som et tongansk-svensk fellesforetak med landets kronprins og Pripps som deltakere. Det produserte øl lokalt, men importerte også fra Sverige. Virksomheten var i 2008 til salgs.
Bryggeriets viktigste ølmerke, Ikale, ble lansert i 1995. I 2004 rapporterte bryggeriet at det med en produksjon på 1,2 million liter dekket 80 % av ølkonsumet i Tonga.
Cfd-handel

Trading

Differansekontrakter, eller CFD-er, handles mellom individuelle tradere og CFD-tilbydere. Det er ingen standardkontrakter for slik handel og hver CFD-tilbyder kan definere sine egne regler, men som oftest har de forskjellige tilbyderne en rekke ting til felles på grunn av konkurransesituasjonen. 
Differansekontrakten starter med at man åpner en handel på et spesifikt instrument hos CFD-tilbyderen. Dette betyr at man har en posisjon i instrumentet, og at man dermed er prisgitt den faktiske kursutviklingen på instrumentet selv om man ikke eier det. Det er ingen tidsfrist på en slik handel, og når posisjonen avsluttes, vil differansen mellom åpningskursen og kursen ved stengingen av handelen utveksles - og da som en fortjeneste eller et tap for en av partene. 
CFD-er handles på margin, og traderen må opprettholde en viss margin på sin konto kontinuerlig. En typisk funksjon innenfor CFD handel er at profitt eller tap, samt marginkrav kalkuleres kontinuerlig i sanntid og vises for traderen på skjermen.

Giring

En av fordelene (og risikoene) med CFD handel er som sagt at de handles på margin, og det igjen betyr at traderen tilbys det som kalles for giring. Giring betyr at man ved hjelp av et lite innskudd kan låne penger og få tilgang til en større andel underliggende verdier. Marginen som kreves ved CFD-handel er lav, så det innebærer at kun en liten sum penger kreves for å ta store posisjoner.
ESMA og EBA, de europeiske tilsynsmyndighetene for verdipapirmarkeder og bank, har blant annet utarbeidet en  advarsel til investorer og forbrukere om handel i CFDer. Bakgrunnen er at de lave marginkravene kan øke risikoen betydelig.
Emiratet Bauchi

Historie

Før Fulanikrigen var Bauchi-regionen bebodd av mange små stammer, som snakket språk knyttet til hausa, og noen av dem var muslimer.
Provinsen Bauchi ble erobret mellom 1809 og 1818 av Fula-krigere ledet av en Yakoba, sønn av den lokale Gerawa-herskeren som hadde blitt utdannet av Sokoto og hadde studert under Usman dan Fodio.
Emiratet forble under Fula-styre inntil 1902 da en britisk ekspedisjon okkuperte hovedstaden uten kamp. Britene avskaffet slavehandelen, som hadde blomstret til da, og utnevnte en ny emir, som døde noen få måneder seinere. I 1904 avla den nye emiren troskapsed til den britiske kronen.
Camil Petrescu

Familie

Han giftet seg med den trettitre år yngre skuespilerinnen Eugenia Marian i 1947; de skilte seg etter en stund, men fortsatte å bo i samme hus. De hadde to sønner, Camil Aurelian og Octavian, som begge hoppet av til Vesten i 1969, først til Sverige, deretter via Vest-Tyskland til USA. Der var de musikkjournalister for Radio Free Europe. Moren deres emigrerte også til USA i 1970-årene sammen med sin nye ektemann og deres felles sønn.
Kazuhiko Chiba

Landslaget

Kazuhiko Chiba spilte 1 landskamper for Japans herrelandslag.
Mezzo

Mezzo er franskspråklig TV-kanal som har spesialisert seg på klassisk musikk, opera, ballett, folkemusikk, jazz og verdensmusikk.
I 2002 fusjonerte Mezzo med TV-kanalen Muzzik, og sammen ble de en av de største kulturkanalene i Europa. Samme året hadde TV-kanalen 10-årsjubileum.
I Norge er kanalen tilgjengelig hos Get og Telenor.
Frivillighetssentralen (Fredrikstad)

Stiftelsen Frivillighetssentralen i Fredrikstad driver prosjekt Friske eldre for hjemmeboende pensjonister i kommunen. Det er faste treffsteder fire ulike steder, Holmen, Grønlien, Emil Mørch og Torsnes. Dette er sosiale møteplasser med hvor det også kan være ulike foredrag og underholdning. Eierne av stiftelsen er Sorg og omsorg Fredrikstad, Fredrikstad kommune og Kiwanis Club Fredrikstad. Frivillighetssentralene i Sentrum, Onsøy og for Østsiden er tre sentraler med egne utvalg, som drives av stiftelsen.
Onsu

Onsu, eller Wensu (kinesisk: 温宿县; pinyin: Wēnsù Xiàn; uigursk : ئونسۇ ناھىيىسى / Onsu Nahiyisi), er et fylke i prefekturet Aksu i den autonome region Xinjiang i Folkerepublikken Kina.
Befolkningen var på 204 055 innbyggere i 1999.
Cosmus Arildssøn

Cosmus Arildssøn var lagmann i Stavanger i perioden 1578-1585 og i Fredrikstad i perioden 1591-1595. 
Han var i en konflikt med superintendent Jørgen Erikson, da han tilkalte lekfolk til å signe sin syke kone.

Opphav

Det har vært gjettet på at Kosmos Arildson kan ha vært sønn av lagmannen Arild Olavson (Gyldensø) i Oppland og Barbra Teiste. S H Finne-Grønn skrev at det er feil, men at det er mulig at han var sønn av admiralen Arild Olufson (Green). Senere skrev Finne-Grønn at Kosmos Arildson kunne være sønn av borgermester Arild Hake og Kirstine Hansdatter i Oslo. Alle varianter er usikre.

Yrkeskarrieren

Cosmus var borger og kjøpmann i Oslo. 
I august 1578 fekk han kongens brevet som gjorde ham til lagmann i Stavanger. På den tiden var han den fremste spesialisten på Norges gamle lover. 24.8.1585 utnevnte kongen Hans Teiste “på Fit” til lagmann i Stavanger etter Kosmos Arildson.
Etter perioden i Stavanger var Kosmos Arildson lagmann i Fredrikstad. Han er omtalt der fra 23.7.1591 til 8.2.1595.

Signerisaken

Maleficium (skadevoldende trolldom) var en alvorlig forbrytelse, mens bruk av hvit magi, lesing, signing og andre former av motmagi ble sjelden straffet. 
17.6.1584 forklarte Anne Knutsdatter Christen Judes enke på "Grønho", at Kosmos hadde hentet henne til kona. I tillegg hadde Anne Torsdatter fra Sjernarøy og hennes svigerdatter Ragnhild på Meland lest over Kosmos’ Tore (kona?). Jacob Jonson fra Løken i Time hadde skåret inn fem blodige kors på Tores kropp. 16.3.1594 ble det i Bergen framlagt et brev av Jørgen Erikson, om at Anna Knutsdatter hadde gjort ugudelig signing av Kosmos sin hustru i Stavanger. Trolig er det her vist til saken fra 1584.  
Konflikten kan ha ført til en forordning fra Fredrik II mot trolldom i høsten 1584 som kan ha vært rettet mot Cosmus. Før forordningen var det ikke straffbart å benytte signefolk eller kloke folk.  
30.6.1585 stevnet Jørgen Erikson lagmannen Kosmos Arildson for beskyldninger mot ham selv, hans hustru, hustruens mor med flere. Soknepresten i Stavanger Jørgen Svendsson og andre hadde også kommet med beskyldninger. De ble forlikte, og alle beskyldningene ble lagt døde.
Polybaphes

Beskrivelse

Middelsstore gullbasser. Disse artene er ikke metallisk fargede, men svarte eller brunsvarte med gule eller oransje tegninger.

Levevis

Disse artene kan fly med dekkvingene lukket. Det kommer av at dekkvingenes kant på siden har en utskjæring som gir plass for vingebevegelsene.
De voksne av mange arter besøker ofte blomster i godt vær men holder seg skjult når det er overskyet.

Utbredelse

Slekten er utbredt i Afrika.
Guillaume Le Blond

Virke

Le Blond var fra 1736 matematikkprofessor ved École des pages de la Grande Écurie du roi i Versailles. Til tross for at han ikke var militær selv, skrev han et stort antall verk om militære emner, eksempelvis matematikk for offiserer, verk om bygging av festninger, avhandlinger om slagordning og lignende. 
Le Blond skrev en rekke artikler for Diderot og d'Alemberts Encyclopédie.
Huangping

Huangping (kinesisk: 黄平县; pinyin: Huángpíng Xiàn) er et fylke i provinsen Guizhou i Folkerepublikken Kina. Det er understilt det autonome prefekturet Qiandongnan.
I 1999 var folketallet på 322 765 innbyggere.
Scott Air Force Base

Scott Air Force Base er en av det amerikanske flyvåpenets flystasjoner. Den ligger nær Belleville i Illinois i USA, og er hovedkvarter for Air Mobility Command, United States Transportation Command, Eighteenth Air Force og Air Force Communications Agency.
Flystasjonen er oppkalt etter korporal Frank S. Scott.
Grunnkretser i Leirfjord kommune

Grunnkretser i Leirfjord kommune er delområder og grunnkretser som seksjonerer Leirfjord kommune, Nordland, for folketellingsformål og lignende. I noen tilfeller sammenfaller de med kirkesogn, med valgkretser og med nåværende eller tidligere skolekretser.
Al-Mahdi

al-Mahdi (arabisk: أبو عبد الله محمد بن عبد الله المنصور بن محمد بن علي المهدي بالله, Abū ʿAbd Allāh Muḥammad b. ʿAbd Allāh al-Manṣūr b. Muḥammad b. ʿAlī al-Mahdī bi-'llāh; født i 743/744 eller 745; død 4. august 785) var abbasidenes tredje kalif (775–785).

Bakgrunn

Al-Mahdi ble født i landsbyen Hamimah. Moren var kalt Arwi, faren var al-Mansur. Da al-Mahdi var ti år gammel, ble faren den andre abbaside-kalif. Under al-Mahdis unge år begynte kalif al-Mansur å tilrettelegge for at al-Mahdi fikk utviklet sine styringsevner og kunne bli ansett som skikket som leder. Han gav al-Mahdi i oppdrag å ha tilsyn med byggingen av en morske og et kongelig palass på Tigris' østre bredd, i det østlige Bagdad.
Også som ung mann under farens regjering kunne al-Mahdi utmerke seg som hærfører ved erobringen av Tabaristan sør for Kaspihavet (756), fra 758/59 var han dessuten guvernør i Rayy.

Kalif

Som designert tronfølger overtok al-Mahdi i 775 herskapet etter sin far al-Mansur. 
Under hans regjering fortsatte utbyggingen av riksforvaltningen. Farens politiske kurs ble videreført. Også al-Mahdi støttet seg for det meste til abbasidiske familiemedlemmer. Forskjellig fra sine to forgjengere synes al-Mahdi å ha lagt mer vekt på sitt embedes religiøse aspekter, noe som også tydeliggjøres ved hans selvvalgte herskernavn «al-Mahdi».
Bortsett fra Muqanna-opprøret i Khorasan (775/76–779) og kharijittenes vedvarende uroligheter i Ifriqiya/Maghreb og i Iran hersket ro i riket. Hans regjeringstid karakteriseres som preget av fred og velstand. Under prins Harun (ar-Rashid) begynte i 780 igjen felttog mot det bysantinske rike, som reaksjon på angrep fra den kant. I 782 trengte muslingske styrker videre inn på bysantinsk område og kunne fremtvinge bysantinske tributter. Overfor alidene prøvde al-Mahdi å føre en forsoningslinje; i det minste oppnådde han at det ikke kom til noen større forstyrrelser derfra under hans tid.
I motsetning til a-Mansuts «beskjedne» hoff, holst al-Mahdi etter persiske forbilder (inspirert av sassanidene) et svært praktfullt hoff i Bagdad og fremmet kultur og vitenskap. Den lærde syriske kristne Theophilos av Edessa var astrolog ved hans hoff og ble støttet av al-Mahdi.
Mot slutten kom det til haremsintriger. Den berberisk haremsdame Haizuran fikk stor innflytelse, og hun ville sikre tronfølgen for sin sønn Harun. Men al-Mahdi bestemte imidlertid at hans sønn med konkubinen Khayzuran, Musa (al-Hādī) skulle etterfølge ham (785–786), men bestemte også at Hārūn ar-Rashīd skulle etterfølge etter dennet.